તેમના ઘરમાં પ્રવેશતા જ તેઓ બોલી પડ્યા, “આવ ભાઈ, ગઈકાલથી ઊંઘ પણ નથી આવતી. આ બકુએ અને એના લાડકાએ તો મને કાંઈ ટેનસન આપ્યુ છે!” સવારે ભગુકાકાના સન ની વાત સાંભળેલ એટલે મારા મગજમાં સન શબ્દ જ રમ્યા કરે, વળી અમારા દક્ષિણ ગુજરાતની ગામડાની બોલીમાં ‘શ’, ‘ષ’ અને ‘સ’ બધાનો એકજ ઉચ્ચાર, મોટાભાગે ‘સ’ કરવામાં આવે. તેમાં વળી આ રીતે આ ટેનસન શબ્દ સાંભળ્યો એટલે મારાથી તો હસવાનું ક્યાંથી રોકાય! અને આમે મારો ટીખળી સ્વભાવ મને ચૂપ રહેવા દે? હું હસતા હસતા બોલ્યો, “અમથાભાઈ, તમારે તો એક જ સન છે, કરસન. આ ટેન સન ક્યાંથી લાવ્યા! કાંઈ દત્તક બત્તક તો નથી લીધા ને? અને લીધા હોય તો પણ આટલા બધા?” અમથાભાઈ એકદમ તપતપતા સન ની જેમ ગરમ થઇ ગયા અને બોલ્યા, “હું ટેન્સન એટલે માનસિક ત્રાણ ની વાત કરું છું અને તેમાં તને ગમ્મત સુજે છે? ગઈકાલે આ બકુને એનો લાડકો ઉતારવા ગયો અને પોલીસે બન્નેને ટિકિટ આપી. બકુને સીટબેલ્ટની અને એના લાડકાને સ્ટોપ સાઈનની. અવે ઇન્શુઅરન્સના પૈહા કોણ એનો બાપ આપવાનો?” હું મનમાં હસતો હસતો બબડ્યો, હાસ્તો, એનો બાપ જ આપવાનોને! પણ અમથાભાઈના ગુસ્સાની ગંભિરતા જોઈને ચૂપ રહ્યો. મેં અમથાભાઈની માફી માંગીને એમને શાંત પાડ્યા.